SAN FERNANDO CITY, La Union - Adun kadagiti kakadua a nurse ti maysa a Pilipina sadiay Tripoli, Libya ti simmurot iti mandatory repatriation nga imbilin ti gobierno para kadagiti OFWs iti nasao a pagilian.
Iti impormasyon nga impatulod iti Bombo Radyo La Union manipud ken ni April Rivero, tubo iti Ilagan, Isabela ken maysa a nurse idiay Ali Omar Askar Nuero Hospital sadiay Sbea, Tripoli, adun a nurse iti ospital ti nagawid iti nagduduma a pagilian gapu iti panagbutengda iti riribuk.
Segun kenkuana, 15 a minutos laeng (wenno 10 kilometro) ti kaadayo ti pagtrabtrabahuanna nga ospital manipud iti Tripoli International Airport no sadino ket inoras ti panagbomba.
Gapu iti panagbuteng ket sumagmamanon a Filipino nurse ken dadduma a puli ti pimmanawen sadiay babaen ti repatriation ti nadumaduma a pagilian.
Iti laksid daytoy, impetteng ni April a mangnamnamada nga agsardengto met laeng ti riribuk ken saanda a mairaman.
Mabutengda man ngem ipamuspusanda para iti pamilya.
Immapelada laengen iti kararag kadagiti kailian nga ikararagan ida ken amin a Pilipino sadiay Libya tapno mayadayo iti peggad.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn